Оцу чехкачу мохехула нускал беркиеманна тIе хьаладаккха дезара. Шен вешин шина йоIе, нускал машенара охьадоссадайтира Хьамзата. Нускал гучудаьлча, гондахьара адамаш кхин а чIогIа цецдевлира. Юха, ша бахьана долуш хIара йоккха гIовгIа эккхийтина йоI хьенан ю те бохург хаа лууш бара нах. Амма цунах гIуллакх ца хилира. Хьамзата шена тIера схьаяьккхина дари, пилг санна яй, костом нускалан корта къайла боккхуш тIекхоьллира. Хьалхахьа охьа а теIаш нускалца беркиема долчу тIеведира Хьамзат. Цуьнан накъостий а цунна тIаьхьа хьаьвдира. Халла тIекхечира уьш. Хьамзат чехка чоьхьавелира беркиеманна. Юха жимачу лами тIехула нускал а, шен вешин ши йоI а хьалаяьккхира цо. Биснарш а хьалабевлира. Массеран а, нускал доцчун, месаш мохо дIасаяржийнера. Ткъа нускалан тойина месаш, Хьамзата доладар бахьана долуш, меттах ца евллера.